Ma deur 3-jarige doodgeskiet | Maroela Media
Tulsa World berig dat Christa Engles Maandag besig was om haar tien maande oue babadogtertjie se doek te ruil toe haar seuntjie haar in die kop geskiet het. Die voorval het by die gesin se huis in Tulsa plaasgevind.
Volgens die berig vermoed die polisie dat die seuntjie 'n gelaaide semi-outomatiese pistool van 'n tafeltjie af gehaal en sy ma per ongeluk geskiet het. Christa se ma het die skoot gehoor en haar dogter in die sitkamer gevind. Christa is in 'n kritieke toestand na die hospitaal gehaas, maar het aan haar beserings beswyk.
Christa se man, Brian, was nie tuis ten tyde van die voorval nie. Hy het Dinsdag op Facebook geskryf: "Dis 'n nuwe dag, dit sal my eerste sonder jou wees. Ek het so baie in my gedagtes maar dit maak nie saak nie. Ek weet jy het my lief gehad, ek het die grond waarop jy geloop het, aanbid. Ek is die gelukkigste man wat leef, aangesien ek jou kon liefhê. Sedert die dag wat ek jou ontmoet het, was jy die beste deel van my. Ek is lief vir jou dierbare engel."